北湖集句
作者：張舜民
朝代：宋

paragraphs: 北湖泛空明，移舟泊滄渚。
篙師暗理楫，宛轉到深處。
回流抱絕巘，長烟曳輕素。
山明望松雪，湖闇兼雲霧。
遥風送管弦，白日無塵土。
皎鏡含虛碧，瘴烟跕飛羽。
高冢空纍纍，昔時卿相墓。
郴州頗凉冷，滄洲有奇趣。
逐客久憔悴，世途多禮數。
孤影空相隨，不知從此去。
終朝對樽酒，况復天景暮。
樂罷不無悲，却尋故鄉路。